จ.อุทัยธานี เกิดพายุลมฝนพัดกระหน่ำพื้นที่ 3 ตำบลของ อ.ห้วยคต บ้านเรือนประชาชนเสียหาย ต้นไม้หักโค่น
จ.อุทัยธานี เกิดพายุลมฝนพัดกระหน่ำพื้นที่ 3 ตำบลของอำเภอห้วยคต บ้านเรือนประชาชนเสียหาย ต้นไม้หักโค่น เสาไฟฟ้าล้มไฟฟ้าดับทั้งหมู่บ้าน พืชสวนไร่นา ได้รับความเสียหายเป็นบริเวณกว้าง

ที่จังหวัดอุทัยธานี เช้าวันนี้ ( 22 ก.พ.61) ) เวลา 07.30 น.พันโท ชนกานต์ แสงศร ผู้บังคับการกองพันทหารราบที่ 2 กรมทหารราบที่ 4 จัดส่งกำลังทหารในสังกัดประจำพื้นที่อำเภอห้วยคต ร่วมกับฝ่ายปกครอง และองค์กรปกครองส่วนท้องถิ่น เร่งไปสำรวจความเสียหายของบ้านเรือนประชาชน หลังเกิดพายุลมฝนพัดกระหน่ำอย่างรุนแรงเมื่อกลางดึกที่ผ่านมา ( 21 ก.พ. 61 ) ส่งผลให้บ้านเรือนของประชาชนได้รับความเสียจำนวนมาก แรงลมยังได้หอบหลังคาปลิวไปไกล โดยพื้นที่ๆได้รับความเสียประกอบด้วย หมู่ที่ 12 บ้านชุมทอง ตำบลสุขฤทัย หมู่ที่ 6 บ้านบางกุ้ง ตำบลห้วยคต และหมู่ที่ 2 บ้านสมอทอง ตำบลทองหลาง  มีบ้านเรือนได้รับความเสียหาย 18 หลังคาเรือน หลายหลังบ้านเรือนถูกพายุถล่มซ้ำจากปีที่ผ่านมาในช่วงเดือนเดียวกัน ส่วนความเสียหายอื่นมีต้นไม้หักโค่นล้มขวางถนนภายในหมู่บ้าน เสาไฟฟ้าถูกแรงพัดโค่นทำไฟฟ้าดับไปทั้งหมู่บ้าน นอกจากนี้ พืชไร่อย่างไร่อ้อยที่อยู่ระหว่างการเก็บเกี่ยวส่งโรงงานน้ำตาล ก็ถูกแรงลมพัดถล่มหักโค่นเสียหายเป็นบริเวณกว้าง ทางด้านผู้ว่าราชการจังหวัดอุทัยธานี ได้สั่งการไปยังหน่วยงานที่เกี่ยวข้องเร่งสำรวจความเสียหาย และเร่งให้การช่วยเหลือ ตามระเบียบราชการ อย่างเร่งด่วน แล้ว